CELEX: 62008FJ0012
Language: bg
Date: 2009-06-09
Title: Решение на Съда на публичната служба (първи състав) от 9 юни 2009 г. # Thierry Nardin срещу Европейски парламент. # Публична служба - Длъжностни лица - Заплата. # Дело F-12/08.

РЕШЕНИЕ НА СЪДА НА ПУБЛИЧНАТА СЛУЖБА (първи състав)
      9 юни 2009 година
      Дело F-12/08
      Thierry Nardin
      срещу
      Европейски парламент
      „Публична служба — Длъжностни лица — Възнаграждение — Надбавка за експатриране — Отказ за предоставяне — Условие, предвидено в член 4, параграф 1, буква a) от приложение VII към Правилника — Искане за отмяна — Незаконосъобразност на процедурата за назначаване — Неотносимост — Искане за обезщетение“
      Предмет: Жалба, подадена на основание членове 236 ЕО и 152 AЕ, с която г‑н Nardin иска основно, от една страна, отмяна на решението
         на Парламента от 2 април 2007 г., с което се определят неговите права при встъпване в длъжност и му се отказва предоставяне
         на надбавка за експатриране, и от друга страна, осъждане на Парламента да плати надбавката за експатриране, считано от април
         2007 г., както и да плати сумата от 10 000 EUR за поправяне на неимуществените вреди, които твърди, че е претърпял 
      
      Решение: Отхвърля жалбата. Жалбоподателят и Парламентът понасят направените от тях съдебни разноски. Комисията на Европейските общности,
         встъпила страна в подкрепа на исканията на Парламента, понася направените от нея съдебни разноски.
      
      Резюме
      1.      Длъжностни лица — Възнаграждение — Надбавка за експатриране — Предмет — Условия за предоставяне — Липса на обичайно местопребиваване
            или на основна професионална дейност на мястото на работа преди встъпването в длъжност — Понятие (член 4, параграф 1, буква а)
            от приложение VII към Правилника за длъжностните лица)
      2.      Длъжностни лица — Жалба — Правни основания — Правно основание, изведено от нередовността на процедурата по назначаване на
            заинтересуваното лице
      1.      Основанието за съществуване на надбавката за експатриране, предвидена в член 4, параграф 1, буква а) от приложение VII към
         Правилника, е да компенсира разноските и неудобствата, произтичащи от постоянното упражняване на функции в страна, с която
         длъжностното лице не е установило устойчиви връзки преди встъпването си в длъжност. Когато, за да се направи извод за наличието
         на такива връзки, е необходимо заинтересуваното лице да е работило обичайно в страната на своето бъдещо общностно назначение
         в продължение на определен период в неговата цялост, това означава, че професионалните услуги, предоставени в други страни
         и довели до спорадични и кратки отсъствия през този период, не са достатъчни, за да изгуби упражняването на основната професионална
         дейност на длъжностното лице в държавата на назначение своя обичаен характер.
      
      (вж. точки 32 и 33)
      Позоваване на:
      Съд — 9 октомври 1984 г., Witte/Парламент, 188/83, Recueil, стр. 3465, точка 11
      Първоинстанционен съд — 14 декември 1995 г., Diamantaras/Комисия, T‑72/94, Recueil FP, стр. I‑A‑285 и II‑865, точка 51 и цитираната
         съдебна практика
      
      2.      Длъжностно лице не може да се позовава на незаконосъобразността на процедурата за назначаването му от общностна институция,
         за да иска отмяна на решението на тази институция, с което се определят неговите права при встъпване в длъжност и се отказва
         да му бъде предоставена надбавката за експатриране, като се има предвид, че не съществува достатъчна причинно-следствена връзка
         между процедурата за назначаване на заинтересуваното лице и спорното решение. Незаконосъобразностите, които опорочават процедурата
         за назначаване, биха позволили евентуално да се подкрепят исканията за отмяна на решение за назначаване; обратно, въпросът
         за законността на решение, с което се определят правата на длъжностното лице при неговото встъпване в длъжност, е отделен
         от законосъобразността на процедурата за назначаване на заинтересуваното лице от тази институция.
      
      (вж. точка 39)